LV Eiropas Savienības Oficiālais Vēstnesis C 62/7

Saskaņā ar Komisijas Deleģētās regulas (ES) Nr. 664/2014 8. panta 1. punktu publicēts vienots dokuments par cilmes vietas nosaukumu vai ģeogrāfiskās izcelsmes norādi, kas reģistrēta saskaņā ar Komisijas Regulu (EK) Nr. 1107/96, ievērojot Padomes Regulas (EEK) Nr. 2081/92 17. pantā paredzēto procedūru

(2015/C 62/07)

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1)

GAILTALER ALMKÄSE

EK Nr.: AT-PDO-0117-01265-31.3.2008.

AĢIN ( ) ACVN ( X )

1. Nosaukums

Gailtaler Almkäse

2. Dalībvalsts vai trešā valsts

Austrija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Cietais siers no nepasterizēta govs piena un attiecīgā gadījumā kazas piena (ne vairāk kā 10 %); tauku saturs sausnā ir vismaz 45 %, ūdens saturs nepārsniedz 40 %, sausnas saturs ir vismaz 60 %.

Sieram ir rituļa forma, tas sver 0,5–35 kg. Tam ir sausa, noslēgta dabiski izveidojusies miza zeltaini dzeltenā krāsā. Mīkstums ir dzeltenīgs, ar plastisku konsistenci un nedaudzām apaļām, vienmērīgi izvietotām acīm.

Sieram, kas paredzēts komerciālai pārdošanai, minimālais nogatavināšanas laiks ir septiņas nedēļas. Sieram, kas īpaši paredzēts apmeklētāju ēdināšanai Gailtāles kalnu ganību pienotavās, ir pieļaujams īsāks nogatavināšanas laiks, tomēr tas nedrīkst būt īsāks par piecām nedēļām. Ja sieru Gailtaler Almkäse iepako vakuumā, tā minimālais nogatavināšanas ilgums nedrīkst būt mazāks par 75 dienām.

3.3. Izejvielas (tikai pārstrādātiem produktiem)

Gailtāles kalnu ganībās slaukts piens; ielejā saražota piena izmantošana nav pieļaujama. Par piedevām siera ražošanā drīkst izmantot tikai dabisko himozīnu un pienskābes kultūras. Ilgtspējīgas kvalitātes nodrošināšanas nolūkos ražotāji ievēro Gailtaler Almprotokoll – dokumentu, kurā sniegti norādījumi par kalnu ganību apsaimniekošanu, dzīvnieku turēšanu, slaukšanu, piena raudzēšanu un siera ražošanu.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena pārstrādei jānotiek Gailtāles kalnu ganībās.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Siera rituļus marķē, piestiprinot tiem kazeīna plāksnītes un vienveidīgas etiķetes ar attēlu un tekstu, kas ietver norādi Gailtaler Almkäse – geschützte Ursprungsbezeichnung (Gailtāles kalnu ganību siers – aizsargāta izcelsmes norāde).

4. Precīza ģeogrāfiskā apgabala definīcija

Ražošanas apgabals stiepjas gar kalnu nogāzēm uz ziemeļiem un dienvidiem no Augšgailtāles, un to veido Kötschach-Mauthen, Dellach, Kirchbach, Hermagor, Gitschtal, Weißensee, St. Stefan im Gailtal, Feistritz an der Gail un Hohenthurn pašvaldību teritorija, kurā iesniedzas Karintijas Alpu austrumu, centrālās un daļēji arī rietumu daļas kalnu grēdas, kā arī Reißkofel grēda un Gailtāles Alpu centrālā grēda.

5. Saikne ar ģeogrāfisko apgabalu

5.1. Ģeogrāfiskā apgabala specifika

Apgabalam ir raksturīgs liels nokrišņu daudzums un ilgas saules gaismas stundas. Kalnu ganības atrodas zemāk nekā Vidusalpos, tāpēc labvēlīgo klimatu papildina arī ilgāks veģetācijas periods. Turklāt apgabalam ir raksturīga liela augsnes tipu daudzveidība un ļoti atšķirīgi veģetācijas augšanas apstākļi, kuru rezultātā ir izveidojušās sugām bagātas kalnu ganības, kurās dominē zālaugi un pākšaugi. Siera ražošana kalnu ganībās noteiktajā apgabalā dokumentos ir pieminēta jau 14. gadsimtā.

5.2. Produkta specifika

No tīra kalnu ganību piena ražots siers ar neatkārtojamu garšu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Klimatisko un ģeoloģisko apstākļu radītais daudzveidīgais barības piedāvājums sugām bagātajās kalnu ganībās nodrošina vislabākos priekšnoteikumus, lai iegūtu īpaši augstas kvalitātes pienu, kas salīdzinājumā ar ielejās slauktu pienu ir īpaši piemērots siera ražošanai. Līdztekus dabiskajiem priekšnoteikumiem arī darbs, ko Gailtāles zemnieki gadsimtu gaitā ieguldījuši ainavas kopšanā, ir tikpat svarīgs faktors, kura iespaidā ir izveidojušies lieliski apstākļi kalnu piensaimniecībai noteiktajā apgabalā. Gailtāles kalnu ganiem un ganēm piemīt arī īpaša amatnieciskā prasme, kas pamatojas uz paaudžu pieredzi. Viņu zināšanas par to, kuras ganību vietas labāk izvēlēties atkarībā no gadalaika, un par gaisa temperatūras un mainīgo laikapstākļu ietekmi uz siera gatavošanas procesu nodrošina augstvērtīga reģionālā produkta iegūšanu.

Atsauce uz specifikācijas publikāciju

(Regulas (EK) Nr. 510/2006 (2) 5. panta 7. punkts)

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) OV L 343, 14.12.2012., 1. lpp.

(2) Skatīt 1. zemsvītras piezīmi.